Vermoor oor geld vir enkele sigaret(Foto: pixabay) Die Vrystaatse polisie is op soek na twee mans wat glo meer lig kan werp op die moord op ŉ man weens die geld vir ŉ enkele sigaret. Matlale Mokoena (30) was Dinsdag by sy huis in Bethlehem toe twee vriende, ene Mohlaudi en ene Lele, daar opgedaag het. Mohlaudi het glo vroeër vir Mokoena geld gegee om ŉ sigaret te gaan koop, maar dié het dit na bewering nie gedoen nie. ŉ Argument oor die sigaretgeld het daarna glo ontstaan. Brig. Motantsi Mahkele, polisiewoordvoerder in die Vrystaat, het gesê Mokoena se familie het hom later met ŉ steekwond aan die keel aangetref. Hulle het dadelik ŉ ambulans ontbied, maar Mokoena is op die toneel dood verklaar. Lele en Mohlaudi het intussen spoorloos verdwyn. Die verkoop van sigarette is sedert die inwerkingstelling van die staat van algehele afsondering opgeskort. Die polisie het ŉ beroep op enigiemand met inligting oor die voorval gedoen om kapt. Screamer Tshabalala by 082 453 0794 of 058 307 5804 te bel.